和關承議彥遠水樂
作者：晁補之
朝代：宋

paragraphs: 上盆五尺高，下盆二尺廣。
咿呦蟻穴間，飛瀑一線響。
關侯初爲此，避世挹蕭爽。
晁子亦欣然，閉戶穿瓦盎。
虛堂一畝靜，純白四隅敞。
中央渾沌胚，鯈忽所求往。
鑿竅令語言，豈但一成兩。
危峰下俯瞰，石井黝然仰。
奔泉决眥落，慘澹陰壑想。
明珠溢盤盂，白露溼塵坱。
聲音通大道，斷竹自誰賞。
何曾戛擊闌，缾缶日夜長。
初疑風隕籜，驟雨來莽蒼。
乍似酒落槽，夜枕聽惚恍。
鳴禽雜啁哳，物鬽亂肸蠁。
相依欠林樾，見蔽頼帷幌。
范侯驚側耳，李令笑抵掌。
張侯助我懶，不憶稅歸鞅。
雲間余仲弟，聊可樂吾黨。
中和非外物，此理未宜罔。
相勸戒勿傳，名字遍天壤。
撞鍾鼎食事，老罷不知饗。
但怪一世狂，端如轉車輞。
能來解幅巾，爲子濯泚顙。